KOMISIJOS DIREKTYVA 2008/108/EB
2008 m. lapkričio 26 d.
iš dalies keičianti Tarybos direktyvą 91/414/EEB, kad būtų įtrauktos veikliosios medžiagos - flutolanilas, benfluralinas, fluazinamas, fuberidazolas ir mepikvatas
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
kadangi:
(1)
Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos Direktyvos 91/414/EEB 8 straipsnio 2 dalyje nurodytos darbo programos trečiojo etapo išsamios įgyvendinimo taisyklės ir nustatytas veikliųjų medžiagų, kurias reikia įvertinti dėl to, ar jas įtraukti į Direktyvos 91/414/EEB I priedą, sąrašas. Į tą sąrašą įtrauktas flutolanilas, benfluralinas, fluazinamas, fuberidazolas ir mepikvatas.
(2)
Šių veikliųjų medžiagų poveikis žmonių sveikatai ir aplinkai pranešėjų pasiūlytais naudojimo atvejais buvo įvertintas pagal Reglamentuose (EB) Nr. 451/2000 ir (EB) Nr. 1490/2002 išdėstytas nuostatas. Be to, šiais reglamentais skiriamos ataskaitas rengiančios valstybės narės, kurios pagal Reglamento (EB) Nr. 1490/2002 10 straipsnio 1 dalies nuostatas Europos maisto saugos tarnybai (EMST) privalo pateikti atitinkamas vertinimo ataskaitas ir rekomendacijas. Valstybei narei Suomijai pavesta parengti flutolanilui skirtą ataskaitą, ir visa reikiama informacija pateikta 2005 m. birželio 13 d. Valstybei narei Belgijai pavesta parengti benfluralinui skirtą ataskaitą, ir visa reikiama informacija pateikta 2006 m. vasario 16 d. Valstybei narei Austrijai pavesta parengti fluazinamui skirtą ataskaitą, ir visa reikiama informacija pateikta 2006 m. sausio 3 d. Valstybei narei Jungtinei Karalystei pavesta parengti fuberidazolui ir mepikvatui skirtas ataskaitas, ir visa reikiama informacija pateikta 2005 m. balandžio 5 d.
(3)
Šias vertinimo ataskaitas valstybės narės peržiūrėjo kartu su EMST ir 2008 m. kovo 3 d. pateikė Komisijai kaip EMST mokslines flutolanilo ir benfluralino, 2008 m. kovo 26 d. - fluazinamo, 2007 m. lapkričio 14 d. - fuberidazolo, o 2008 m. balandžio 14 d. - mepikvato ataskaitas (4). Šias ataskaitas valstybės narės ir Komisija peržiūrėjo Maisto grandinės ir gyvūnų sveikatos nuolatiniame komitete ir 2008 m. gegužės 20 d. pateikė kaip Komisijos parengtas flutolanilo, benfluralino, fluazinamo, fuberidazolo ir mepikvato peržiūros ataskaitas.
(4)
Atlikus įvairius tyrimus nustatyta, kad veikliųjų medžiagų flutolanilo, benfluralino, fluazinamo, fuberidazolo ir mepikvato turintys augalų apsaugos produktai gali būti laikomi iš esmės atitinkančiais reikalavimus, nustatytus Direktyvos 91/414/EEB 5 straipsnio 1 dalies a ir b punktuose, visų pirma dėl naudojimo atvejų, kurie buvo išnagrinėti ir išsamiai pateikti Komisijos parengtose peržiūros ataskaitose. Todėl šias veikliąsias medžiagas tikslinga įtraukti į I priedą, siekiant užtikrinti, kad augalų apsaugos produktai, kurių sudėtyje yra šių veikliųjų medžiagų, visose valstybėse narėse būtų registruojami vadovaujantis tos direktyvos nuostatomis.
(5)
Nepažeidžiant tos išvados, reikėtų gauti papildomos informacijos tam tikrais konkrečiais klausimais. Direktyvos 91/414/EEB 6 straipsnio 1 dalyje numatyta, kad medžiagos įtraukimas į I priedą gali priklausyti nuo tam tikrų sąlygų. Todėl tikslinga reikalauti, kad benfluralinas būtų toliau tiriamas, siekiant patvirtinti pavojaus vartotojams ir vandens organizmams vertinimą, ir kad fluazinamas būtų toliau tiriamas, siekiant patvirtinti pavojaus vertinimą vandens organizmams ir dirvos makroorganizmams, bei kad pranešėjai pateiktų tokių tyrimų rezultatus.
(6)
Prieš įtraukiant veikliąją medžiagą į I priedą, turėtų būti skiriamas tinkamas laikotarpis, per kurį valstybės narės ir suinteresuotosios šalys galėtų pasirengti laikytis dėl veikliosios medžiagos įtraukimo atsiradusių naujų reikalavimų.
(7)
Nepažeidžiant Direktyvoje 91/414/EEB apibrėžtų reikalavimų, įtraukus veikliąją medžiagą į I priedą, valstybėms narėms turėtų būti suteiktas šešių mėnesių laikotarpis nuo tos medžiagos įtraukimo, per kurį jos, siekdamos įsitikinti, kad laikomasi Direktyvoje 91/414/EEB, ypač jos 13 straipsnyje, nustatytų reikalavimų ir I priede išdėstytų atitinkamų sąlygų, persvarstytų galiojančias augalų apsaugos produktų, kurių sudėtyje yra flutolanilo, benfluralino, fluazinamo, fuberidazolo ir mepikvato, registracijas. Valstybės narės atitinkamai turėtų iš dalies keisti, pakeisti arba panaikinti galiojančias registracijas pagal Direktyvos 91/414/EEB nuostatas. Nukrypstant nuo pirmiau minėto termino, reikėtų suteikti ilgesnį laikotarpį, per kurį, laikantis Direktyvoje 91/414/EEB nustatytų vienodų principų, kiekvienu numatytu naudojimo atveju būtų pateikti ir įvertinti III priede nurodyti visi kiekvieno augalų apsaugos produkto dokumentų rinkiniai.
(8)
Ankstesnė patirtis, įgyta į Direktyvos 91/414/EEB I priedą įtraukus veikliąsias medžiagas, įvertintas remiantis Komisijos reglamento (EEB) Nr. 3600/92 (5) nuostatomis, rodo, kad gali kilti sunkumų interpretuojant galiojančios registracijos turėtojų pareigas, susijusias su galimybe naudotis duomenimis. Todėl siekiant išvengti tolesnių sunkumų, būtina aiškiau apibrėžti valstybių narių pareigas, visų pirma pareigą patikrinti, ar registracijos turėtojas gali naudotis tos direktyvos II priedo reikalavimus atitinkančiu dokumentų rinkiniu. Tačiau, aiškiau apibrėžus esamas pareigas valstybėms narėms arba registracijų turėtojams, naujų įsipareigojimų, palyginti su iki šiol priimtomis, I priedą iš dalies keičiančiomis direktyvomis, neatsirastų.
(9)
Todėl Direktyvą 91/414/EEB reikėtų atitinkamai iš dalies pakeisti.
(10)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EB I priedas iš dalies keičiamas pagal šios direktyvos priedą.
2 straipsnis
Valstybės narės ne vėliau kaip iki 2009 m. rugpjūčio 31 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Jos nedelsdamos pateikia Komisijai tų nuostatų tekstą bei tų nuostatų ir šios direktyvos atitikmenų lentelę.
Tas nuostatas jos taiko nuo 2009 m. rugsėjo 1 d.
Valstybės narės, priimdamos tas nuostatas, jose pateikia nuorodą į šią direktyvą arba tokia nuoroda pateikiama jas oficialiai skelbiant. Valstybės narės nustato tokios nuorodos pateikimo tvarką.
3 straipsnis
1. Vadovaudamosi Direktyva 91/414/EEB, valstybės narės, jei būtina, iki 2009 m. rugpjūčio 31 d. iš dalies keičia arba panaikina galiojančias augalų apsaugos priemonių, kurių sudėtyje yra veikliųjų medžiagų flutolanilo, benfluralino, fluazinamo, fuberidazolo ir mepikvato, registracijas.
Iki tos dienos jos pirmiausia tikrina, ar laikomasi tos direktyvos I priede nurodytų reikalavimų, susijusių su flutolanilu, benfluralinu, fluazinamu, fuberidazolu ir mepikvatu, išskyrus su ta medžiaga susijusio įrašo B dalyje apibrėžtus reikalavimus, ir ar leidimo turėtojas turi arba gali naudotis visu dokumentų rinkiniu, atitinkančiu tos direktyvos II priedo reikalavimus, pagal 13 straipsnyje išdėstytas sąlygas.
2. Nukrypdamos nuo 1 dalies nuostatų, kiekvieną registruotą augalų apsaugos produktą, kurio sudėtyje flutolanilas, benfluralinas, fluazinamas, fuberidazolas ir mepikvatas yra vienintelė veiklioji medžiaga arba viena iš kelių veikliųjų medžiagų, kurios visos įtrauktos į Direktyvos 91/414/EEB I priedą ne vėliau kaip 2009 m. vasario 28 d., valstybės narės iš naujo įvertina produktą pagal Direktyvos 91/414/EEB VI priede numatytus vienodus principus, vadovaudamosi tos direktyvos III priedo nuostatas atitinkančiu dokumentų rinkiniu ir atsižvelgdamos į jos I priedo įrašo B dalyje apibrėžtus reikalavimus, susijusius su flutolanilu, benfluralinu, fluazinamu, fuberidazolu ir mepikvatu. Remdamosi tuo vertinimu, jos nustato, ar produktas atitinka Direktyvos 91/414/EEB 4 straipsnio 1 dalies b, c, d ir e punktuose išdėstytus reikalavimus.
Tai nustačiusios valstybės narės:
a)
jei būtina, ne vėliau kaip iki 2013 m. vasario 28 d. iš dalies keičia arba panaikina produkto, kurio sudėtyje flutolanilas, benfluralinas, fluazinamas, fuberidazolas ir mepikvatas yra vienintelė veiklioji medžiaga, registraciją; arba
b)
jei būtina, iš dalies pakeičia arba panaikina produkto, kurio sudėtyje flutolanilas, benfluralinas, fluazinamas, fuberidazolas ir mepikvatas yra viena iš kelių veikliųjų medžiagų, registraciją iki 2013 m. vasario 28 d. arba iki tokiam pakeitimui ar panaikinimui skirtos datos, nustatytos atitinkama direktyva ar direktyvomis, kuriomis atitinkama medžiaga ar medžiagos buvo įtrauktos į Direktyvos 91/414/EEB I priedą, pasirinkdamos vėliausią datą.
4 straipsnis
Ši direktyva įsigalioja 2009 m. kovo 1 d.
5 straipsnis
Ši direktyva skirta valstybėms narėms.
Priimta Briuselyje, 2008 m. lapkričio 26 d.